Ny vejrstation holder øje med både UV-stråling og pollen

Franske Netatmo er klar med en ny version af sin populære vejrstation – nu med funktioner, der især vil glæde pollenallergikere og solglade danskere.

Den opdaterede udgave af Netatmos vejrstation tilføjer nemlig både realtidsdata om UV-indeks og lokal pollensporing til paletten af målinger. Det betyder, at brugerne ikke bare kan følge temperatur, luftkvalitet og luftfugtighed som tidligere – men også blive advaret, når solen bager for hårdt, eller pollentallet bliver for højt.

Den nye pollensporingsfunktion registrerer niveauer af pollen fra træer, græs og ukrudt og giver notifikationer direkte på mobilen, hvis koncentrationen når høje niveauer. Derudover får man adgang til en tredages prognose for hver pollentype – en praktisk funktion for de mange danskere, der kæmper med høfeber.

For solentusiaster og dem med sart hud giver den nye UV-måler et hurtigt overblik over solens intensitet og vejleder samtidig om solbeskyttelse, når niveauerne er høje. Appen viser desuden, hvor mange timer sollys man kan forvente, og tilbyder detaljerede grafer time for time – en bonus for både haveejere, fotografer og motionister.

Klassisk design i nye farver

Netatmo har bibeholdt det slanke og enkle design, som vejrstationen er kendt for, men tilbyder nu to nye farvevarianter: sand (en varm beige) og mint (en afdæmpet pastelgrøn). Funktionen er den samme uanset farvevalg, men giver mulighed for at matche mere med moderne interiør.

Den nye vejrstation lanceres i farven sand den 10. juni til en vejledende pris på 1.319 kroner. Varianten i mint forventes klar til september. Den kan købes på virksomhedens hjemmeside samt hos en række danske forhandlere.

Ny vejrstation holder øje med både UV-stråling og pollen